Vermiste man se oorskot dalk gevindJohann C Claassen Foto: http://www.missingpersons.gov.au/ ŉ Menslike skedel en beendere is in die Magaliesbergreeks in die Hartbeespoortdam-gebied naby Brits in Noordwes gevind. “Daar was klein gebruikte sakkies langs die skedel met ŉ selfoon en motorsleutel daarin,” het ao Mpeile Talane, woordvoerder van die polisie in Brits, gesê. “Sowat twee meter verder was daar ŉ langbroek met ŉ beursie in een van die sakke en ŉ Australiese rybewys.” Een van die werknemers van ŉ maatskappy wat daar naby geleë is, het Saterdag die skedel ontdek. “Die polisie is na die toneel ontbied en die beendere word ondersoek om die korrekte identiteit te bepaal.” Talane het gesê ŉ vermistepersone-saak is in 2012 by Hartbeespoortdam-polisiestasie oopgemaak nadat Johann C Claassen (61) verdwyn het. “Hy het Australiese en Suid-Afrikaanse burgerskap gehad en het glo by sy broer in Suid-Afrika gekuier toe hy op 15 Januarie 2012 verdwyn het. Die soektog is afgelas nadat die polisie hom ná ŉ lang soektog nie kon opspoor nie.” Hy het gesê dit is nog nie bevestig dat die oorskot wel Claassen is nie. “Die ondersoek duur voort en die polisie probeer die identiteit bevestig.”